स्कन्दपुराणम्/खण्डः १ (माहेश्वरखण्डः)/कौमारिकाखण्डः/अध्यायः ०९
॥ उलूक उवाच॥	
इतिदमुक्तमखिलं पूर्वजन्मसमुद्भवम्॥	
स्वरूपमायुषो हेतुः कौशिकत्वस्य चेति मे॥ ९.१ ॥	
इत्युक्त्वा विरते तस्मिन्पुरूहूतसनामनि॥	
नाडीजंघो बको मित्रमाह तं दुःखितो वचः॥ ९.२ ॥	॥नाडीजंघ उवाच॥	
यदर्थं वयमायातास्तन्न सिद्धं महामते॥	
कार्यं तन्मरणं नूनं त्रयाणामप्युपागतम्॥ ९.३ ॥	
इंद्रद्युम्नापरिज्ञाने भद्रकोऽयं मुमूर्षति॥	
तस्यानु मित्रं मार्कंडस्तं चान्वहमपि स्फुटम्॥ ९.४ ॥	
मित्रकार्ये विनिर्वृत्ते म्रियमाणं निरीक्षते॥	
यो मित्रं जीवितं तस्य धिगस्निग्धं दुरात्मनः॥ ९.५ ॥	
तदेतावनुयास्यामि म्रियमाणावहं द्विज॥	
आपृच्छे त्वां नमस्कार आश्लेषश्चाथपश्चिमः॥ ९.६ ॥	
प्रतिज्ञातमनिष्पाद्य मित्रस्याभ्यागतस्य च॥	
कथंकारं न लज्जंते हताशा जीवितेप्सवः॥ ९.७ ॥	
तस्माद्वह्निं प्रवेक्ष्यामि सार्धमाभ्यामसंशयम्॥	
आपृष्टोऽस्यधुना स्नेहान्मम देहि जलांजलिम्॥ ९.८ ॥	
इत्युक्तवत्युलूकोऽसौ नाडीजंघे सगद्गदम्॥	
साश्रुनेत्रं स्थिरीभूय प्राह वाचं सुधासमुचम्॥ ९.९ ॥	
॥उलूक उवाच॥	
मयि जीवति मित्रे मे भवान्मरणमेति च॥	
अद्यप्रभृति कस्तर्हि हृदा मम लभिष्यति॥ ९.१० ॥	
अस्त्युपायो महानत्र गन्धमादनपर्वते॥	
मत्तश्चिरायुर्मित्रोस्ति गृध्रः प्राणसमः सुहृत्॥ ९.११ ॥	
स विज्ञास्यति वोऽभीष्टमिंद्रद्युम्नं महीपतिम्॥	
इत्युक्त्वा पुरतस्तस्थावुलूकः स च भूपतिः॥ ९.१२ ॥	
मार्कंडेयो बकश्चैव प्रययुर्गंधमादनम्॥	
तमायांतमथालोक्य वयस्यं पुरतः स्थितम्॥ ९.१३ ॥	
स्वकुलायात्प्रहृष्टोऽसौ गृध्रः संमुखमाययौ॥	
कृतसंविदसौ पूर्वं स्वागतासनभोजनैः॥ ९.१४ ॥	
उलूकं गृध्रराजश्च कार्यं पप्रच्छ तं तथा॥	
म चाचख्यावयं मित्रं बको मेऽस्य मुनिः किल॥ ९.१५ ॥	
मुनेरपि तृतीयोऽयं मित्रं चार्थोयमुद्यतः॥	
इंद्रद्युम्नपरिज्ञाने स्वयं जीवति नान्यथा॥ ९.१६ ॥	
वह्निं प्रवेक्ष्यते व्यक्तमयं तदनु वै वयम्॥	
मया निषिद्धोऽयं ज्ञात्वा त्वां चिरंतनमात्मना॥ ९.१७ ॥	
तच्चेज्जानासि तं ब्रूहि चतुर्णां देहि जीवितम्॥	
सरं क्ष्याप्नुहि सत्कीर्तिं क्षयं चाखिलपाप्मनः॥ ९.१८ ॥	॥गृध्र उवाच॥	
षट्‌पंचाशद्व्यतीता मे कल्पा जातस्य कौशिक॥	
न दृष्टो न श्रुतोऽस्माभिरिंद्रद्युम्नो महीपतिः॥ ९.१९ ॥	
तच्छ्रुत्वा विस्मयाविष्ट इंद्रद्युम्नोऽपि दुःखितः॥	
पप्रचछ जीविते हेतुमतिमात्रे विहंगमम्॥ ९.२० ॥	
॥गृध्र उवाच॥	
श्रृणु भद्रै पुरा जातो मर्कटोऽहं च चापलः॥	
आसं कदाचिदभवद्वसंतोऽथ ऋतुः क्रमात्॥ ९.२१ ॥	
तत्राग्रे देवदेवस्य वनमध्ये शिवालये॥	
भवोद्भवस्य पुरतो जगद्योगेश्वराभिधे॥ ९.२२ ॥	
चतुर्दशीदिने हस्तनक्षत्रे हर्षणाभिधे॥	
योगे चैत्रे सिते पक्ष आसीद्दमनकोत्सवः॥ ९.२३ ॥	
अत्र सौवर्ण्यदोलायां लिंग आरोपिते जनैः॥	
निशायामधिरूह्याऽहं दोलां तां च व्यचालयम्॥ ९.२४ ॥	
निसर्गाज्जतिचापल्याच्चिरकालं पुनःपुनः॥	
अथ प्रभात आयाता जनाः पूजाकृते कपिम्॥ ९.२५ ॥	
दोलाधिरूढमालोक्य लकुटैर्मां व्यताडयन्॥	
दोलासंस्थित एवाहं प्रमीतः शिवमंदिरे॥ ९.२६ ॥	
तेषां प्रहारैः सुदृढैर्बहुभिर्वज्रदुःसहैः॥	
शिवांदोलनमाहात्म्याज्जातोऽहं नृपमंदिरे॥ ९.२७ ॥	
काशीश्वरस्य तनयः प्रतीतोऽस्मि कुशध्वजः॥	
जाति स्मरस्ततो राज्ये क्रमात्प्राप्याहमैश्वरम्॥ ९.२८ ॥	
कारयामि धरापृष्ठे चैत्रे दमनकोत्सवम्॥	
यता यथा दोलयति शिवं दोलास्थितं नरः॥ ९.२९ ॥	
तथा तथाऽशुभं याति पुण्यमायाति भद्रक॥	
शिवदीक्षामुपागम्याखिलसंस्कारसंस्कृतः॥ ९.३० ॥	
शिवाचार्यैर्विमुक्तोऽहं पशुपाशैस्तदागमात्॥	
निर्वाहदीक्षापर्यंतान्संस्कारान्प्राप्य सर्वतः॥ ९.३१ ॥	
आराधयामि देवेशं प्रत्यक्चित्तमुमापतिम्॥	
समस्तक्लेशविच्छेदकारणं जगतां गुरुम्॥ ९.३२ ॥	
चित्तवृत्तिनिरोधेन वैराग्याभ्यासयोगतः॥	
जपन्नुद्गीतमस्यार्थं भावयन्नष्टमं रसम्॥ ९.३३ ॥	
ततो मां प्रणिधानेनाभ्यासेन दृढभूमिना॥	
अन्तरायानुपहतं ज्ञात्वा तुष्टोऽब्रवीद्धरः॥ ९.३४ ॥	॥ईश्वर उवाच॥	
कुशध्वजाहं तुष्टोद्य वरं वरय वांछितम्॥	
न हीदृशमनुष्ठानं कस्याप्यस्ति महीतले॥ ९.३५ ॥	
श्रुत्वेत्युक्तो मया शम्भुर्भूयासं ते गंणो ह्यहम्॥	
अनेनैव शरीरेण तथेत्येवाह गां प्रभुः॥ ९.३६ ॥	
ततः कैलासमानीय विमानं मम चादिशत्॥	
सर्वरत्नमयं दिव्यं दिव्याश्चर्यसमावृतम्॥ ९.३७ ॥	
विचरामि प्रतीतोऽहं तदारूढो यदृच्छया॥	
अथ काले कियन्मात्रे व्यतीतेऽत्रैवं पर्वते॥ ९.३८ ॥	
गवाक्षाधिष्ठितोऽपश्यं वसंते मुनिकन्यकाम्॥	
प्रवाति दक्षिणे वायौ मदनाग्निप्रदीपितः॥ ९.३९ ॥	
अग्निवेश्यसुतां भद्र विवस्त्रां जलमध्यगाम्॥	
उद्भिन्नयौवनां श्यामां मध्यक्षामां मृगेक्षणाम्॥ ९.४० ॥	
विस्तीर्णजघनाभोगां रंभोरुं संहतस्तनीम्॥	
तामंकुरितलावण्यां जलसेका दिवाग्रतः॥ ९.४१ ॥	
प्रोन्निद्रपंकजमुखीं वर्णनीयतमाकृतिम्॥	
यथाप्रज्ञानयाथात्म्याद्विद्विद्भिरपि वर्णिनीम्॥ ९.४२ ॥	
प्रोद्यत्कटाक्षविक्षेपैः शरव्रातैरिव स्मरः॥	
स्वयं तदंगमास्थाय ताडयामास मां दृढम्॥ ९.४३ ॥	
वयस्यासंवृचामेवं खेलमानां यदृच्छया॥	
अवतीर्याहमहरं विमानान्मदनातुरः॥ ९.४४ ॥	
सा गृहीता मया दीर्घं प्रकुर्वाणा महास्वनम्॥	
तातेति च विमानस्था रुरोदातीव भद्रक॥ ९.४५ ॥	
ततो वयस्यास्ता दीना मुनिमाहुः प्रधाविताः॥	
वैमानिकेन केनापि ह्रियते तव पुत्रिका॥ ९.४६ ॥	
रुदन्तीं भगवन्नेतां त्राह्युत्तिष्ठेति सर्वतः॥	
तासां तदाकर्ण्य वचो मुनिर्भद्रतपोनिधिः॥ ९.४७ ॥	
अग्निवेश्योऽभ्यगात्तस्या व्योमन्युपपदं त्वरन्॥	
तिष्ठतिष्ठेति मामुक्त्वा संस्तभ्य तपसा गतिम्॥ ९.४८ ॥	
ततः प्रकुपितः प्राह मुनिमामति दुःसहम्॥	
'''॥अग्निवेश्य उवाच॥	
यस्मान्मदीया तनया मांसपेशीव ते हृता॥ ९.४९ ॥	
गृध्रेणेवाऽधुना व्योम्नि तस्माद्गध्रो भव द्रुतम्॥	
अनिच्छंती मदीयेयं सुता बाला तपस्विनी॥ ९.५० ॥	
त्वया हृताधुनास्यैतत्फलमाप्नुहि दुर्मते॥	
इत्याकर्ण्य भयाविष्टो लज्जयाधोमुखो मुनेः॥ ९.५१ ॥	
पादौ प्रगृह्य न्यपतं रुदन्नतितरां तदा॥	
न मयेयं परिज्ञाय हृता नाद्यापि धर्षिता॥ ९.५२ ॥	
प्रसादं कुरु ते शापं व्यावर्तय तपोनिधे॥	
प्रणतेषु क्षमावन्तो निसर्गेण तपोधनाः॥ ९.५३ ॥	
भवंति संतस्तद्गृध्रो मा भवेयं प्रसीद मे॥	
इति प्रपन्नेन मया प्रणतोऽसौ महामुनिः॥ ९.५४ ॥	
प्रसन्नः प्राह नो मिथ्या मम वाक्यं भवेत्क्वचित्॥	
किं त्विंद्रद्युम्नभूपालपरिज्ञाने सहायताम्॥ ९.५५ ॥	
यदा यास्यसि शापस्य तदा मुक्तिमवाप्स्यसि॥ ९.५६ ॥	
इत्युक्त्वा स मुनिः प्रायाद्गृहीत्वा निजकन्यकाम्॥	
अखण्डशीलां स्वावासमहं गृध्रोऽभवं तदा॥ ९.५७ ॥	
एवं तदा दमनकोत्सव ईश्वरस्य आंदोलनेन नृपवेश्मनि मेऽवतारः॥	
शम्भोर्गणत्वमभवच्च तथाग्निवेश्यशापेन गृध्र इह भद्र तवेदमुक्तम्॥ ९.५८ ॥	
इति श्रीस्कांदे महापुराण एकाशीतिसाहस्र्यां संहितायां प्रथमे माहेश्वरखण्डे कौमारिकाखंडे महीप्रादुर्भावे दमनकमाहात्म्यंनाम नवमोऽध्यायः॥ ९ ॥ छ ॥	

कौमारिकाखण्डः